रायपुर.| माध्यमिक शिक्षा मंडल माशिमं द्वारा सत्र 2014-15 में आयोजित दसवीं-12वीं के टॉपरों की सूची अब तक जारी नहीं कर सका है। सूची के आधार पर कक्षा 12वीं में टॉप-टेन विद्यार्थियों को एक-एक लाख दस हजार की प्रोत्साहन राशि देने का सिस्टम है।
इसी तरह कक्षा दसवीं में टॉप टेन में पहले स्थान वाले विद्यार्थी को एक लाख और शेष 9 विद्यार्थियों को 25-25 हजार रुपए देने का प्रावधान रखा गया है। स्थायी सूची जारी नहीं किए जाने से पुरस्कार भी अटका हुआ है। माशिमं ने इस साल बोर्ड परीक्षाओं के नतीजे अप्रैल में ही घोषित कर दिए थे। अस्थाई टॉप टेन की सूची उसी समय जारी कर दी गई थी। कक्षा 12वीं में 40 और कक्षा दसवीं में 22 विद्यार्थियों ने जगह बनाई थी। फिर पुनर्मूल्यांकन और पुनर्गणना के आवेदन मंगाए गए थे। इसके परिणाम अक्टूबर तक घोषित किए गए। संभावना जताई जा रही थी कि नवंबर तक टॉप-टेन की सूची जारी हो जाएगी लेकिन माशिमं की ओर से अब तक जारी नहीं की जा सकी।
पुनर्मूल्यांकन व पुनर्गणना के नतीजों के बाद भारी संख्या में फेरबदल हुए है। इससे यह संभावना बढ़ गई है कि टॉप टेन की अस्थाई सूची में बड़ा बदलाव होगा। 2013-14 की अस्थाई व स्थाई की टॉप टेन सूची में भी बड़ा बदलाव हुआ था।
hin_Deva hin_Deva hin_Deva